《黄州杂诗二首 其一》
明代·瞿汝稷

世岂弃君平，君平自弃世。生阙希世资，讵符风牧志。

独抱羲皇心，卖卜成都市。垂帘日翛然，国爵屏其贵。

伊余偶乘会，一麾寄江澨。讼庭横高霞，质成澹无事。

因之问夫子，宁以章甫异。廓落非所嗟，沈冥有深契。

作者简介：瞿汝稷，（1548—1610）字元立，号那罗窟学人，幻寄道人、槃谈等，南直隶苏州府常熟（今属江苏）人。瞿景淳之子。以父荫受职，三迁至刑部主事，出知辰州府，任职长芦盐运使，累官至太仆少卿。幼秉奇慧，博览强记，宿通内外典。万历三十年（1602），撮汇历代禅宿法语为《指月录》三十卷，盛行于世。康熙十八年（1679），有聂先者，编续《指月录》二十卷以接踵其书。瞿汝稷另著有《石经大学质疑》、《兵略纂要》、《瞿冏卿集》等。